***I n d o k o l á s***

**az önkormányzat 2020. évi költségvetéséről szóló**

**2/2020. (II. 27.) önkormányzati rendelet módosításához**

***Általános indokolás***

A Kormány a 478/2020. (XI. 3.) Korm. rendelettel az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségnek és életének megóvása érdekében Magyarország egész területére 2020. november 4. napjától veszélyhelyzetet hirdetett ki.

A katasztrófavédelemről és a hozzákapcsolódó egyes törvény módosításáról szóló 2011. évi CXXVIII. törvény (a továbbiakban: Kat.) 46. § (4) bekezdése szerint: *„****Veszélyhelyzetben a települési önkormányzat képviselő-testületének****, a fővárosi, megyei közgyűlésnek* ***feladat- és hatáskörét a polgármester****, illetve a főpolgármester, a megyei közgyűlés elnöke* ***gyakorolja.*** *Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”*

Somogyszob Községi Önkormányzat Képviselő-testülete az önkormányzat 2020. évi költségvetéséről szóló 2/2020. (II. 27.) önkormányzati rendeletében az önkormányzat és intézményei 2020. évi költségvetését **639 140 336 Ft** bevétellel és kiadással fogadta el, melyet év közben a 6/2020.(VIII.27.), valamint a 9/2020.(XII.9.) rendeletével módosított.

Az államháztartásról szóló 2011. évi CXCV. törvény 34. § (4) bekezdése kimondja, hogy *„A képviselő-testület a (2) és (3) bekezdés szerinti* ***előirányzat-módosítás****, előirányzat-átcsoportosítás átvezetéseként* ***- az első negyedév kivételével - negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-i hatállyal módosítja a költségvetési rendeletét.*** *Ha év közben az Országgyűlés - a helyi önkormányzatot érintő módon - a 14. § (3) bekezdése szerinti fejezetben meghatározott támogatások költségvetési kiadási előirányzatait zárolja, azokat csökkenti, törli, az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.”*

Somogyszob Községi Önkormányzat 2020. évi költségvetési rendeletének módosítását 2020.12.31. napjáig az alábbiak indokolják:

* Somogyszob Községi Önkormányzat képviselő-testülete, valamint a Polgármestere által a 2020 évi költségvetés költségvetést érintő döntések:

1. Élelmiszercsomag lakosságnak, háztartásonként 3000 Ft értékben, összesen 1.650.000 Ft.
2. Kossuth utca 2-4 híd felújítása - mely vis maior pályázatra be lett adva, de még nem született döntés-, 4.220.211 Ft.
3. Rákóczi utca elején a közút burkolat javítása 1.178.000 Ft.

* Az önkormányzat több forrásból és jogcímen jutott, illetve pályázott többletbevételre, mely túlnyomó részt konkrét kiadási célt szolgál:

1. Magyar Falu Program keretében Temetői Infrastruktúra fejlesztésre 4.344.791 Ft-ot nyert az önkormányzat.
2. Klubok Háza felújítására 949.000 Ft közművelődési érdekeltségnövelő támogatást nyert az önkormányzat.
3. Közfoglalkoztatáshoz kapcsolódóan 3.987.078 Ft támogatás, védőnői szolgálat működési támogatására 280.115 Ft, bérkompenzációra 62.565 Ft, gyermekvédelmi támogatásban részesülő gyermekek pénzbeli juttatására 637.500 Ft-ot kapott az önkormányzat.

* Az önkormányzatnak a 2019. évi köznevelési támogatás felülvizsgálatából adódóan 874.300 Ft visszafizetési kötelezettsége keletkezett.
* Az önkormányzat gyermekétkeztetési feladatainak támogatása az októberi felmérést követően 1.318.820 Ft-tal csökkent.
* Iparűzési adóbevételként a tervezetthez viszonyítva 23.657.201 Ft-tal több realizálódott.
* A szennyvíztelepre 2 db szivattyú, a vízmű telepre pedig 1 db szivattyú került beszerzésre, mely az üzemeltetési díj bevétel terhére történt 1.566.396 Ft összegben.
* 2021. évi támogatás megelőlegezéseként 4.575.729 Ft realizálódott.
* Lehetőség nyílt a korábbi évek maradványának korrigálására.
* Ingatlanok értékesítéséből származó bevételként 1.125.000 Ft realizálódott.
* A kiemelt előirányzatokon belül szükséges a részelőirányzatokat a teljesítésekhez igazítani.

***Részletes indokolás***

**1. § - hoz**

Az önkormányzat 2020. évi költségvetés bevételeinek és kiadásainak, valamint a kiadási főösszegen belül a módosított kiemelt előirányzatok módosítását határozza meg a vonatkozó jogszabályok és egyéb intézkedések alapján.

**2. § - hoz**

Az önkormányzat 2020. évi céltartalékát módosítja.

**3. § - hoz**

Az önkormányzat 2020. évi költségvetési rendeletének mellékleteit módosítja a vonatkozó jogszabályok és egyéb intézkedések alapján.

**4. § - hoz**

A rendelet hatálybalépésére vonatkozó rendelkezést tartalmazza.